Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Amerikos tropinių tunų komisijoje (IATTC). /* COM/2014/0134 final - 2014/0068 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Tarybos sprendimu 2006/539/EB[1] Europos bendrija patvirtino Konvenciją dėl Amerikos tropinių tunų komisijos (toliau – IATTC), įsteigtos 1949 m. Jungtinių Amerikos Valstijų ir Kosta Rikos Respublikos konvencija, stiprinimo. IATTC – tai regioninė žuvininkystės valdymo organizacija, atsakinga už tunų ir tunams giminingų rūšių žuvų išteklių valdymą ir išsaugojimą rytų Ramiajame vandenyne. IATTC susitariančiąja šalimi Europos Sąjunga tapo 2006 m. Pagal Sutarties dėl Europos Sąjungos veikimo 218 straipsnio 9 dalį pozicija, kurios Sąjungos vardu turi būti laikomasi regioninėse žuvininkystės valdymo organizacijose, pvz., kai šioms reikia priimti teisinę galią turinčius aktus, išskyrus aktus, kuriais papildoma arba keičiama jų institucinė struktūra, turi būti priimama Tarybos sprendimu, grindžiamu Komisijos pasiūlymu. Tokia pozicija, kurios laikomasi regioninėse žuvininkystės valdymo organizacijose, šiuo metu nustatoma dviejų pakopų procedūra. Tarybos sprendimu nustatomi daugiametės Sąjungos pozicijos priėmimo principai bei gairės, paskui ši pozicija prieš kiekvieną metinį susitikimą koreguojama neoficialiais Komisijos dokumentais, kurie aptariami Tarybos darbo grupėje. Kalbant apie Sąjungos poziciją, kurios turi būti laikomasi IATTC, 2009 m. gegužės 18 d. Tarybos sprendime Nr. 9932/09 numatyta ją peržiūrėti prieš 2014 m. metinį susitikimą. Todėl šiuo pasiūlymu siekiama nustatyti Sąjungos poziciją, kurios turi būti laikomasi IATTC 2014–2019 m., ir pakeisti 2009 m. gegužės 18 d. Tarybos sprendimą Nr. 9932/09, kuris apima 2009–2013 m. laikotarpį. Šia peržiūra siekiama į poziciją įtraukti naujos bendros žuvininkystės politikos (BŽP) principus ir gaires, nustatytus Europos Parlamento ir Tarybos reglamente (ES) Nr. 1380/2013[2], atsižvelgiant ir į Komisijos komunikato dėl bendros žuvininkystės politikos išorės aspekto[3] tikslus. Be to, Sąjungos pozicija pakoreguota pagal Lisabonos sutartį. Galiausiai pozicija kiek įmanoma pritaikyta prie įvairių regioninių žuvininkystės valdymo organizacijų ypatumų. Kaip ir dabartines pozicijas, naują poziciją, be kita ko, sudaro principai ir gairės. Be to, įtraukta standartinė kasmetinio Sąjungos pozicijos tikslinimo procedūra, kaip valstybės narės pageidavo dėl pastaruoju metu derintų pozicijų. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI BŽP išorės aspektas buvo BŽP reformos pasiūlymų poveikio vertinimo dalis. Sutarti naujosios BŽP principai ir gairės yra tiesiog perkeliami į pataisytas pozicijas. 3. TEISINIAI PASIŪLYMO ASPEKTAI Šis sprendimas grindžiamas Sutartimi dėl Europos Sąjungos veikimo, ypač jos 43 straipsnio 2 dalimi kartu su 218 straipsnio 9 dalimi, kurioje numatyta, kad Taryba, remdamasi Komisijos pasiūlymu, priima sprendimą, kuriuo nustatoma pozicija, kurios Sąjungos vardu laikomasi susitarimu įsteigtame organe, kai tam organui reikia priimti teisinę galią turinčius aktus. Tai taikoma pozicijai, kurios IATTC turi laikytis Komisija Sąjungos vardu. Europos Parlamento ir Tarybos reglamentas (ES) Nr. 1380/2013[4] yra teisinis pagrindas, kuriuo nustatomi principai, į kuriuos turi būti atsižvelgta šiuose derybų įgaliojimuose. Šiuo 2014–2019 m. laikotarpiui skirtu sprendimu pakeičiamas 2009–2013 m. laikotarpį apimantis Tarybos sprendimas Nr. 9932/09. 2014/0068 (NLE) Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Amerikos tropinių tunų komisijoje (IATTC). EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 43 straipsnio 2 dalį kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) Sutarties dėl Europos Sąjungos veikimo 38 straipsnyje kartu su 39 straipsniu numatyta, kad vienas iš bendros žuvininkystės politikos tikslų yra užtikrinti tiekimą; (2) Europos Parlamento ir Tarybos reglamente (ES) Nr. 1380/2013[5] numatyta, kad Sąjunga užtikrina, jog žvejybos ir akvakultūros veikla ilguoju laikotarpiu būtų aplinkosauginiu požiūriu tvari ir būtų valdoma tokiu būdu, kuris dera su tikslais užtikrinti naudą ekonominėje, socialinėje ir užimtumo srityse ir padėti užtikrinti maisto tiekimą. Jame taip pat numatyta, kad Sąjunga valdydama žuvininkystę taiko atsargumo metodą ir siekia užtikrinti, jog gyvieji jūrų biologiniai ištekliai būtų naudojami taip, kad būtų atkurti ir išlaikyti didžiausią galimą tausios žvejybos laimikį užtikrinantys žvejojamų žuvų rūšių populiacijų dydžiai. Pagal tą reglamentą Sąjunga taip pat siekia įgyvendinti patikimiausiomis mokslinėmis rekomendacijomis grindžiamas išteklių valdymo ir išsaugojimo priemones, taikyti tokius žvejybos metodus, kuriais prisidedama prie selektyvesnės žvejybos ir padedama vengti nepageidaujamos priegaudos bei kiek įmanoma ją sumažinti, taip pat vykdyti žvejybą, kuria daromas mažas poveikis jūrų ekosistemoms ir žvejybos ištekliams ir laipsniškai panaikinti žuvų išmetimo į jūrą praktiką. Be to, reglamente pabrėžta, kad Sąjunga šių principų laikosi išorės politikoje; (3) Tarybos sprendimu 2006/539/EB[6] Europos bendrija patvirtino Konvenciją dėl Amerikos tropinių tunų komisijos (IATTC), įsteigtos 1949 m. Jungtinių Amerikos Valstijų ir Kosta Rikos Respublikos konvencija, stiprinimo. IATTC priima priemones, kuriomis siekiama užtikrinti ilgalaikį žuvininkystės išteklių išsaugojimą ir tausų jų naudojimą IATTC konvencijos rajone. Tos priemonės gali tapti privalomos Sąjungai; (4) Tarybos sprendimu 2005/938/EB[7] Sąjunga patvirtino Susitarimą dėl Tarptautinės delfinų išsaugojimo programos (toliau – Susitarimas), pagal kurį parengta Tarptautinė delfinų išsaugojimo programa (TDIP). Pagal Susitarimo XIV straipsnį IATTC pavedama koordinuoti Susitarimo įgyvendinimą ir įgyvendinti šioje organizacijoje priimamas priemones. Pagal TDIP Šalių susitikime priimamos priemonės, kuriomis siekiama laipsniškai mažinti atsitiktinės delfinų žūties atvejų, pasitaikančių Susitarimo rajone gaubiamaisiais tinklais žvejojant tunus, skaičių, kol jis priartės prie nulio, nustatant metinius apribojimus. Tos priemonės gali tapti privalomos Sąjungai; (5) pagal Sutarties dėl Europos Sąjungos veikimo 218 straipsnio 9 dalį pozicija, kurios turi būti laikomasi Sąjungos vardu regioninėse žuvininkystės valdymo organizacijose, pvz., kai šioms reikia priimti teisinę galią turinčius aktus, išskyrus aktus, kuriais papildoma arba keičiama jų institucinė struktūra, turi būti priimama Tarybos sprendimu, grindžiamu Komisijos pasiūlymu; (6) atsižvelgiant į kintantį IATTC konvencijos rajono žuvininkystės išteklių pobūdį ir poreikį, kad Sąjungos pozicijoje būtų atsižvelgta į naujus pokyčius, įskaitant naują statistinę, biologinę ir kitokią informaciją, pateiktą prieš metinį IATTC susitikimą arba per jį, laikantis Europos Sąjungos sutarties 13 straipsnio 2 dalyje nustatyto lojalaus Europos institucijų bendradarbiavimo principo, turi būti nustatytos kasmetinio Sąjungos pozicijos tikslinimo procedūros, PRIĖMĖ ŠĮ SPRENDIMĄ: 1 straipsnis Pozicija, kurios turi laikytis Europos Sąjunga metiniame IATTC susitikime, kai IATTC reikia priimti teisinę galią turinčius sprendimus, įskaitant dėl priemonių, priimtų pagal TDIP, įgyvendinimo, išdėstyta šio sprendimo I priede. 2 straipsnis Kasmetinis pozicijos, kurios Sąjunga turi laikytis metiniame IATTC susitikime, tikslinimas atliekamas pagal šio sprendimo II priedą. 3 straipsnis Šio sprendimo I priede nustatytą Sąjungos poziciją įvertina ir prireikus ne vėliau kaip prieš 2019 m. metinį IATTC susitikimą pataiso Taryba, remdamasi Komisijos pasiūlymu. 4 straipsnis Šiuo sprendimu pakeičiamas 2009 m. gegužės 18 d. Tarybos sprendimas Nr. 9932/09. 5 straipsnis Šis sprendimas įsigalioja XXX. Priimta Briuselyje Tarybos vardu Pirmininkas [1] OL L 224, 2006 8 16, p. 22. [2] Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22). [3] COM(2011) 424, 2011 7 13. [4] Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22). [5] Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22). [6] OL L 224, 2006 8 16, p. 22. [7] OL L 348, 2005 12 30, p. 26.